Perussuomalaisilla on kummallinen tapa valita puheenjohtaja. Sen valitsevat puolueen 10 000 jäsenestä suoralla vaalilla ne, jotka saapuvat kokouspaikalle. Kokous on kesäkuussa Jyväskylän Paviljongissa. Osallistumisprosentin oletetaan jäävän alhaiseksi, koska kokoustilan auditorioon ei mahdu kuin 1200 henkeä.

On ihan hyvä periaate, että puolueen puheenjohtajan valitsevat kaikki jäsenet suoraan, mutta se pitää silloin järjestää posti- tai nettiäänestyksenä, johon kaikilla jäsenillä on tosiasiallinen mahdollisuus osallistua. Vaatimus paikan päälle raahautumisesta kohtelee jäseniä aivan eriarvoisesti.

Halla-aholaisilla on paljon paremmat kanavat kannustaa väkeään kokoukseen vaikkapa Hommafoorumin kautta kuin puolueen muiden siipien edustajilla. Kun jokin vedonlyöntitoimisto avaa vedonlyönnin perussuomalaisten tulevasta puheenjohtajasta, aion lyödä vetoa Halla-ahon puolesta, jos kerroin on jostain kummallisesta syystä yli 1,8.

Halla-ahoon ei juuri kukaan suhtaudu välinpitämättömästi. Hänellä on innokkaita kannattajia ja täysin torjuvia vastustajia. Perussuomalaisten kannattajista halla-aholaisia on noin puolet, eli noin 5 prosenttia suomalaisista. Jonkin verran varmaan on kannatusta perussuomalaisten äänestäjien ulkopuolella, mutta tuskin kovin paljon. Hyvä arvaus on, että Halla-ahon johtamien perussuomalaisten kannatus jää jonnekin kuuden prosentin tuntumaan.

Niin kuin twitter-viestissäni jo sanoin, demareilla on syytä juhlia Halla-ahon valintaa. Demareista perussuomalaisiin siirtyneet duunarit palaavat demareihin, elleivät ole jo palanneet.

Halla-ahon valinnalla voi olla merkittäviä seurauksia. Jokseenkin kaikki uskovat, että puolue lähtee hallituksesta hyvissä ajoin ennen ensi eduskuntavaaleja. Kesäkuussa se saattaa tapahtua muiden hallituskumppanien aloitteesta. Vaikea kuvitella Halla-ahoa ulkoministerinä.

Seuraava hallitus muodostetaan joko nykyisen eduskunnan pohjalta tai hyvin todennäköisesti hajotusvaalien jälkeen, koska miksi nykyisistä oppositiopuolueista yksikään lähtisi tähän hallitukseen. Tai no, yksi kyllä, mutta se ei riitä tuomaan hallitukselle kuin 96 paikkaa eduskuntaan.

Jos hallitus kaatuu, kaatuu myös sote. Vaalien jälkeen muodostettava hallitus alkaa tehdä sitä ainakin osittain aivan eri pohjalta.

Aika isot vaikutukset siis huonosti harkitulla säännöllä.

= = =

LISÄYS 31.1.2017

Puolueen kaappaushanke näyttää startanneen jo syyskuussa. Katso tästä.